Медицинэ IуэхущIапIэхэм я лэжьэкIэм зыщагъэгъуазэ
Къэбэрдей-Балъкъэр Республикэм лэжьыгъэ IуэхукIэ дыгъуасэ къэкIуащ УФ-м узыншагъэр хъумэнымкIэ и министр Скворцовэ Вероникэ, абы и къуэдзэ Яковлевэ Татьянэ, Iэмал зимыIэ медицинэ страхованэмкIэ федеральнэ фондым и унафэщI Стадченкэ Наталье, УФ-м узыншагъэр хъумэн IэнатIэм кIэлъыплъынымкIэ и IуэхущIапIэм и нэхъыщхьэ Мурашко Михаил сымэ зыхэт гуп. ХьэщIэхэм аэропортым деж щапежьащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Правительствэм и УнафэщIым и къуэдзэ Марьяш Иринэ, республикэм узыншагъэр хъумэнымкIэ и министр Шэт Ирмэ, медицинэ IуэхущIапIэ зэхуэмыдэхэм я унафэщIхэр, журналистхэр.
ФIэхъусыр зэрызэфIэкIыу, гупыр ирашэжьащ республикэм и медицинэ IуэхущIапIэ зыбжанэм я Iуэху зыIутыр ирагъэлъагъуну. Япэу ахэр ирагъэблэгъащ Налшык къалэ дэт поликлиникэ №1-м. Абы и дохутыр нэхъыщхьэ Къаскъул Iэулият хьэщIэхэр щыгъуазэ ищIащ поликлиникэм щекIуэкI лэжьыгъэм.
— Ди поликлиникэм къепхащ цIыху мин 70-м нэблагъэ, — жиIащ Къаскъулым. — Ди деж къекIуалIэхэм медицинэ Iуэхутхьэбзэ зэхуэмыдэу 28-рэ яхудощIэ. Поликлиникэм щекIуэкI лэжьыгъэм ухэзыгъэгъуазэ хъыбар кIэщIхэр IуэхущIапIэм и пэIущIэ пэшым деж щыбгъуэтынущ. Апхуэдэу ди IэнатIэм электрон Iэмалхэр къыщыдогъэсэбэп, абы и фIыгъэкIэ цIыхухэр чэзум хэмыту, здэкIуэну дохутырым и деж регистратурэм зыщрагъэтх. Илъэсий хъуауэ поликлиникэм хэтщ махуэрылажьэ сымаджэщ. Сы- маджэм етхьэлIэну хущхъуэхэмкIэ нэсу дыкъызэгъэпэщащ. КъищынэмыщIауэ, ди мурадщ зэман гъунэгъум амбулаторэ хирургие IэнатIэ поликлиникэм къыщызэIутхыну.
Iэулият къыхигъэщащ я IуэхущIапIэм щыIэ гугъуехьхэри. Апхуэдэу яIэ медицинэ Iэмэпсымэхэм ящыщ куэдыр зэхъуэкIын хуейщ, УЗИ аппаратыр лажьэххэркъым.
УФ-м узыншагъэр хъумэнымкIэ и министрыр медицинэ лэжьакIуэхэм я улахуэм щыщIэупщIэм, Къаскъулым жиIащ дохутырхэм сом мин 27-м, медсестрахэм сом мин 17-м, медицинэ лэжьакIуэ нэхъыщIэхэм сом мини 10-м нэблагъэ къызэрахьыр.
АдэкIэ хьэщIэхэр щыIащ Кардиологие центрым. IуэхущIапIэм и дохутыр нэхъыщхьэ Щэрдан Нодар абыхэм яригъэлъэгъуащ реанимацэ къудамэр зэрылажьэр, и гугъу ищIащ зыхуэныкъуэ IэщIагъэлIхэмкIэ къызэрызэгъэпэщам, реаниматолог лъэщхэр зэраIэм, абыхэм Москва, Саратов, Ростов дэт медицинэ еджапIэхэм, центрхэм я щIэныгъэм, Iэзагъым зэрыщыхагъахъуэм.
Республикэ клиникэ сымаджэщым и дохутыр нэхъыщхьэ Къэжэр Хъусен хьэщIэхэм япэу яригъэлъэгъуащ Лъынтхуэ узыфэхэм щеIэзэ центрыр. Абы и унафэщI Къуэжей Заур жиIащ ар иджырей мардэхэм тету къызэрызэгъэпэщар, сыт и лъэныкъуэкIи зыхуей хуэгъэза реанимацэ къудамэ зэраIэр, зыхуеину Iэмэпсымэхэр къазэрыIэрыхьэр, абы щылэжьэну IэщIагъэлIхэми я Iэзагъым къэралым и медицинэ еджапIэ нэхъыфIхэм зэрыщыхагъахъуэр.
Абдеж щалъэгъуахэм арэзы къызэрищIар къыхагъэщри, ахэр адэкIэ еплъащ хирургие корпусым щекIуэкI лэжьыгъэм. Абдежым къыщыхагъэщащ медицинэ IэмэпсымэщIэхэр къазэрыIэрыхьар, унэтIыныгъэм щIэуэ къыхыхьэ иджырей мардэхэм тету я лэжьыгъэр къызэрызэрагъэпэщым я фIыгъэкIэ, абы иджы операцэ нэхъ хьэлъэ дыдэхэри щащIыфыну зэрыщытыр.
* * *
ЗэIущIэм щыпащащ КъБР-м и Правительствэм и Унэм. Ар къызэIуихащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий.
— ЦIыхухэм я узыншагъэмрэ гъащIэмрэ хъумэным нэхърэ нэхъыщхьэ социальнэ къалэнхэм яхэткъым, — жиIащ КIуэкIуэ Юрий. — Абы къыхэкIыуи узыншагъэр хъумэнымкIэ, IэнатIэм зегъэужьынымкIэ унэтIыныгъэ нэхъыщхьэхэр щыубзыхуауэ УФ-м и Президентым 2012 гъэм и накъыгъэ мазэм къыдигъэкIа указхэр нэсу гъэзэщIа зэрыхъуным дыхущIокъу. Дэ тхузэфIэкI къэдгъэнэнукъым республикэм узыншагъэр хъумэн и IэнатIэр ефIэкIуэн папщIэ.
Скворцовэ Вероникэ къыхигъэщащ здэщыIэ медицинэ IуэхущIапIэхэм я лэжьыгъэр зэрекIуэкIым арэзы къызэрищIар, абы къыдэкIуэуи жиIащ я унэтIыныгъэмкIэ зэфIагъэкIыну къапэщылъыр зэрымымащIэр. Министрыр зэхэхауэ къытеувыIащ республикэм узыншагъэр хъумэн и IэнатIэм нэхъ гулъытэ зыхуащIын хуей Iуэхугъуэхэм, IэщIагъэлI хъарзынэхэр зэраIэр икIи абыхэм я зэфIэкIыр къагъэсэбэпыну Iэмал етын зэрыхуейр.
Я Iуэху еплъыкIэхэр къагъэлъагъуэу, лэжьыгъэр езыгъэфIэкIуэфыну жэрдэмхэр къыхалъхьэу адэкIэ къэпсэлъащ УФ-м узыншагъэр хъумэнымкIэ и министрым и къуэдзэ Яковлевэ Татьянэ, Iэмал зимыIэ медицинэ страхованэмкIэ федеральнэ фондым и унафэщI Стадченкэ Наталье, УФ-м узыншагъэр хъумэн IэнатIэм кIэлъыплъынымкIэ и IуэхущIапIэм и нэхъыщхьэ Мурашко Михаил сымэ.
ЩхьэщэмыщI Изэ.
